Predkladacia správa

Materiál Biela kniha o obrane Slovenskej republiky sa predkladá na rokovanie vlády Slovenskej republiky v súlade s Plánom práce vlády Slovenskej republiky na II. polrok 2016. 

Programové vyhlásenie vlády Slovenskej republiky na roky 2016 – 2020 obsahuje záväzok „prijať opatrenia na zvýšenie obranyschopnosti Slovenskej republiky“. Základný politicko-strategický rámec dlhodobého rozvoja zaručovania obrany štátu s dôrazom na ozbrojené sily Slovenskej republiky v minulom období poskytovala Biela kniha o obrane Slovenskej republiky schválená vládou Slovenskej republiky v júni 2013. Od jej schválenia došlo k zásadnej zmene bezpečnostného prostredia a viaceré následné rozhodnutia vlády Slovenskej republiky
) síce potvrdili základné postuláty
) Bielej knihy o obrane Slovenskej republiky (2013), no ovplyvnili implementáciu konkrétnych opatrení, najmä v oblasti vyzbrojovania.  

Z uvedených dôvodov bolo prijaté rozhodnutie aktualizovať rozvojové zámery definované v jednotlivých kapitolách Bielej knihy o obrane Slovenskej republiky (2013) 
v rozsahu, v akom si to úroveň ich plnenia, vývoj bezpečnostného prostredia a Programové vyhlásenie vlády Slovenskej republiky v oblasti obrany štátu vyžadujú a na základe toho vypracovať novú Bielu knihu o obrane Slovenskej republiky. 

Cieľom predloženého materiálu je vytvoriť aktuálny politicko-strategický rámec dlhodobého rozvoja zaručovania obrany Slovenskej republiky s dôrazom na ozbrojené sily Slovenskej republiky. Biela kniha o obrane Slovenskej republiky zároveň poskytuje odporúčania na prípravu strategických, koncepčných a plánovacích dokumentov v oblasti obrany štátu. 
Predložený návrh Bielej knihy o obrane Slovenskej republiky obsahuje  hodnotenie plnenia rozvojových zámerov platného dokumentu z roku 2013, predpokladaný vývoj vonkajšieho bezpečnostného prostredia a jeho implikácií pre Slovenskú republiku a z toho vychádzajúce rozvojové zámery v kľúčových oblastiach zaručovania obrany štátu. 

Materiál zohľadňuje predbežné informácie z procesu obranného plánovania NATO týkajúce sa návrhov cieľov spôsobilostí NATO pre Slovenskú republiku, v rámci čoho sa v kontexte zmeneného bezpečnostného prostredia očakáva nárast požiadaviek. Včasné rozhodnutie vlády Slovenskej republiky o návrhu Bielej knihy o obrane Slovenskej republiky umožní aktívne ovplyvňovať prideľovanie uvedených cieľov tak, aby čo najlepšie zodpovedali zámerom dlhodobého rozvoja ozbrojených síl Slovenskej republiky. 

Vláda Slovenskej republiky schválením materiálu potvrdí, že riešenie otázok spojených s obranou štátu považuje za jednu zo svojich prioritných úloh a vytvorí predpoklady kontinuity a potrebnej dynamiky vo výstavbe ozbrojených síl Slovenskej republiky, predovšetkým v oblasti ich vyzbrojovania. 

Materiál má charakter stratégie, rámcovej projekcie (koncepčný dokument), preto nemá vplyv na rozpočet verejnej správy, na podnikateľské prostredie, sociálne vplyvy, vplyvy na životné prostredie, na informatizáciu spoločnosti ani vplyvy na služby verejnej správy pre občana. Vplyvy súvisiace s aktivitami v ňom uvádzanými budú riešené následnými samostatnými materiálmi, či ide plánovacie alebo iné implementačné dokumenty vrátane návrhov legislatívnych zmien a vybraných projektov hlavných druhov výzbroje a techniky.

Návrh materiálu bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov. 

V záujme politickej kultúry a udržania dlhodobej kontinuity rozvoja ozbrojených síl Slovenskej republiky predchádzalo predloženiu návrhu Bielej knihy o obrane Slovenskej republiky na rokovanie vlády Slovenskej republiky informovanie členov Výboru Národnej rady Slovenskej republiky pre obranu a bezpečnosť. Ministerstvo obrany Slovenskej republiky v rámci verejnej diskusie oslovilo troch bývalých ministrov obrany Slovenskej republiky, dvoch bývalých štátnych tajomníkov Ministerstva obrany Slovenskej republiky, dvoch bývalých náčelníkov Generálneho štábu ozbrojených síl Slovenskej republiky a viac ako dve desiatky subjektov mimovládneho sektora vrátane záujmových združení s profesijným vzťahom k ozbrojeným silám Slovenskej republiky, ako aj dve odborové organizácie so vzťahom k rezortu ministerstva obrany. Vykonalo sa neformálne predstavenie návrhu materiálu a diskusia s mimovládnou odbornou komunitou a Združením bezpečnostného a obranného priemyslu Slovenskej republiky. Návrh materiálu bol predstavený aj zástupcom médií. 
Materiál bol predložený na rokovanie Bezpečnostnej rady Slovenskej republiky, ktorá odporučila vláde Slovenskej republiky jeho prerokovanie a schválenie. 

�) Hodnotenie bezpečnostnej situácie; Aktualizácia hodnotenia bezpečnostnej situácie a informácia o stave realizácie opatrení vyplývajúcich z dokumentu Hodnotenie bezpečnostnej situácie; Návrh Koncepcie rozvoja Vzdušných síl ozbrojených síl Slovenskej republiky; Návrh na obstaranie taktických dopravných lietadiel C-27J Spartan; Návrh riešenia zabezpečenia obnovy a prevádzky rádiolokačnej techniky Vzdušných síl OS SR; Návrh na vyjadrenie súhlasu so zahájením rokovaní o obmene taktických lietadiel Vzdušných síl OS SR; Návrh obmeny viacúčelových vrtuľníkov a spôsob jej financovania; Návrh organizačných a personálnych opatrení v ozbrojených silách Slovenskej republiky na boj proti terorizmu.


�) Napríklad dôraz na primárnu zodpovednosť Slovenskej republiky za vlastnú obranu a na potrebu prípravy Slovenskej republiky aj na najhorší scenár jej ohrozenia [ods. 75 Bielej knihy o obrane Slovenskej republiky (2013)].

